Agt ondervra ná moord op KZN-polisiebeampte(Argieffoto: SA Polisie) Die polisie ondervra minstens agt mense ná die moord op ŉ polisiebeampte van KwaZulu-Natal die afgelope week. Konst. Thandekile Promise Sikhakhane (35) is Dinsdag doodgeskiet nadat sy twee vroue ŉ saamrygeleentheid van Ladysmith na Ezakheni gegee het. Sy het verby die Ezakheni-polisiestasie gery waar sy werk sodat sy die vroue kon gaan aflaai, het kapt. Simphiwe Mhlongo, woordvoerder van die Valke, gesê. Sikhakhane het stilgehou om een van die vroue af te laai en is genader deur drie mans wat verskeie skote op haar gevuur het. Die verdagtes het haar dienspistool gegryp en gevlug. Sy is op die toneel dood verklaar. Die polisie het Vrydag op ŉ huis in Ezakheni toegeslaan nadat hulle inligting oor ŉ onwettige vuurwapen gekry het. Hulle het Sikhakhane se gesteelde Z88 9 mm-pistool by die huis gevind en ondervra in hierdie stadium die mense wat daar aangetref is. Die polisie is daarna ook na ŉ perseel in Ladysmith waar hulle op nóg ŉ 9 mm-pistool beslag gelê het. Dié wapen is vermoedelik gebruik om Sikhakhane dood te skiet. Ballistiese toetse moet egter gedoen word om te bepaal of dit wel die moordwapen was, het Mhlongo gesê.